O rapaz acelerou o paso. Xa chegaba tarde a unha sesión de estudo especial, tal e como lles indicara a profesora Larafuzas. A verdade é que Faísca aparentaba un mozo completamente normal. Era máis ben baixo, con ollos escuros e unha faciana angulosa. Aínda que era un rapaz delgado, entrevíase que debía ser deportista, e semellaba bastante musculoso para a súa idade. Non era moi estudoso, e ben, ía pasando como podía de curso. Iso si, tiña un carácter un tanto arisco.

- Ti!, Mira por onde vas! -berroulle Faísca a alguén que tropezara con el.

A persoa en cuestión era un rapaz co pelo amarelo, longo e liso, bastante alto, delgado e cunhas faccións suaves e xeitosas. O máis curioso de todo era que vestía un moderno traxe marrón e amarelo, cunha gravata e todo. Levaba postos uns auriculares de cor branca, cun cabo que penduraba dun peto da chaqueta, onde seguramente levaba un reprodutor de MP3.

- Ah! Es ti, Ruxe. Vexo que puxeches o traxe novo que che deu a profesora Larafuzas.

O rapaz chamado Ruxe xirou a cabeza e asentiu. Este non era un mozo de moitas palabras, e aínda así, Faísca non entendía como podía ter tanto éxito entre as mozas. Non lle gustaba o deporte, e pasaba o día escoitando música e debuxando nun caderno que sempre levaba enriba. El tamén estaba citado para a sesión de estudo especial. Rañou con forza nas costas, meteu as mans nos petos, e seguiu camiñando ao lado de Faísca.

Faísca tamén puxera o traxe que lle dera a profesora Larafuzas. Por sorte, esta tivo a consideración de ter en conta o estilo particular de cada rapaz á hora de facer a roupa. El tiña uns pantalóns negros e anchos de estilo hip-hopeiro con lapas de cor vermella escura na parte de abaixo, facendo xogo co seu pelo, que era da mesma cor e estaba de punta collendo tamén a forma dunhas lapas. Unha camisa branca de manga curta, de estilo chinés, completaba o conxunto. No peito levaba un estraño logotipo negro e vermello (o mesmo que Ruxe levaba na gravata en negro e amarelo).

Case sen darse de conta chegaron á porta do seu centro de estudos. Tratábase dunha escola que reconstruíran o ano anterior, sobre unha vella que xa existía. Por fóra a súa aparencia era a dun antigo edificio de pedra, con ventás estreitas e altas. O máis curioso era a torre situada no medio cun reloxo enorme e antigo. O colexio estaba situado no alto dun outeiro e ás aforas dunha grande cidade de Galiza. Este centro estivera pechado moitos anos ata que decidiran arranxalo, e os cartos para estes cambios saíran dos petos dun excéntrico multimillonario do que soamente se coñecían as iniciais do seu nome. M.P. era o dono dunha das empresas de biotecnoloxía máis importantes do mundo, e decidira custear os arranxos, dotando ademais o colexio dun medio tecnolóxicos impresionantes, polo que conseguir praza para estudar aquí era algo case imposible.

A profesora Larafuzas citáraos nunha das aulas do andar menos un, que estaba por debaixo do nivel do chan. Esta era a aula que a profesora Larafuzas utilizaba para facer as titorías especiais.

Faísca abriu a porta. A aula no seu interior apenas tiña seis mesas con cadansúas cadeiras, e nunha lateral había tamén unha mesa máis grande cunha cadeira para a mestra. Nunha das paredes estaba un deses encerados brancos para utilizar con rotuladores, e atrás, no fondo, había unha porta que conducía a un pequeno armario, que aínda estaba baleiro. Polo demais era moi sinxela, tanto que nin sequera tiña xanelas.

As dúas outras persoas que formaban este curioso grupo de estudo xa estaban alí. Unha delas chamábase Ninfa, estaba sentada nunha das mesas, e saudou animosamente os recén chegados. Era unha rapaza máis ben delgada e tiña unha cara redondeada e ben feituca. Levaba o pelo atado en dúas coletas por detrás da cabeza, o que facía destacar a curiosa cor verde deste. A rapaza vestía cuns pantalóns anchos e verdes, co mesmo logotipo que levaban Ruxe e Faísca, mais esta vez verde e negro, colocado á altura dos xeonllos. Tamén tiña unha camiseta de asas verde, e unha especie de luva que lle chegaban ata os cóbados, pero que deixaban os dedos descubertos.

Ninfa era unha moza que gostaba dos deportes de risco. De feito era ben coñecida no colexio pola súa afección ao surf e ao snowboard, á parte de pola súa impetuosidade e constantes cambios de humor, razón pola que algúns dos rapaces do colexio lle tiñan un pouco de medo, e aínda que lles parecera guapa, moitos desistían da idea de saír con ela.

Nunha das primeiras mesas e sen chamar a atención, estaba Lúa. De Lúa ninguén sabía moito. A moza era moi reservada sobre os seus asuntos. Iso si, sempre era a primeira en todo o tocante ás clases. Incluso en educación física os seus movementos era perfectos. Era unha rapaza non moi alta, pero gostaba de levar plataformas, polo que a súa estatura medraba considerablemente. Tiña un cabelo azul claro case prateado e moi longo, que facía as delicias dos rapaces. O telo caíalle aos lados dunha cariña alongada e melosa. Vestía con saias curtas (neste caso unha azul cun logotipo como os dos outros, en negro e azul nun lado). Tamén levaba unha elegante chaqueta. E, desde logo, sempre tiña postos un pano ao pescozo e unha boina azul de medio lado sobre a cabeza.

Lúa estaba sentada nunha das mesas cunha morea de libros diante, e apenas murmurou un desgano “olá” cando chegaron os rapaces.